DOKUMENT TA’ ĦIDMA TAL-PERSUNAL TAL-KUMMISSJONI SOMMARJU EŻEKUTTIV TAL-VALUTAZZJONI TAL-IMPATT DWAR TIBDIL INDIRETT FL-UŻU TAL-ART RELATAT MA' BIJOKARBURANTI U BIJOLIKWIDI Li jakkumpanja d-dokument Proposta għal Direttiva tal-Parlament Ewropew u tal-Kunsill li temenda d-Direttiva 98/70/KE dwar il-kwalità tal-karburanti tal-petrol u tad-diżil u li temenda d-Direttiva 2009/28/KE dwar il-promozzjoni tal-użu tal-enerġija minn sorsi rinnovabbli /* SWD/2012/0344 final */





DOKUMENT TA’ ĦIDMA TAL-PERSUNAL TAL-KUMMISSJONI SOMMARJU EŻEKUTTIV TAL-VALUTAZZJONI TAL-IMPATT DWAR TIBDIL INDIRETT FL-UŻU TAL-ART RELATAT MA' BIJOKARBURANTI U BIJOLIKWIDI Li jakkumpanja d-dokument Proposta għal Direttiva tal-Parlament Ewropew u tal-Kunsill li temenda d-Direttiva 98/70/KE dwar il-kwalità tal-karburanti tal-petrol u tad-diżil u li temenda d-Direttiva 2009/28/KE dwar il-promozzjoni tal-użu tal-enerġija minn sorsi rinnovabbli 1. DAĦLA Id-Direttivi dwar l-Enerġija Rinnovabbli u l-Kwalità tal-Karburanti (id-Direttivi)[1],[2], it-tnejn jinkludu obbligu li jkun eżaminat mill-ġdid l-impatt ta’ tibdil indirett fl-użu tal-art fuq emissjonijiet ta’ gassijiet b’effett ta’ serra assoċjati ma’ bijokarburanti u, jekk xieraq, li dan l-eżami mill-ġdid ikun akkumpanjat bi proposta dwar modi kif jiġi mminimizzat dak l-impatt. Bi tweġiba, il-Kummissjoni ppubblikat rapport[3] f’Diċembru 2010 li (i) identifika għadd ta’ inċertezzi u limitazzjonijiet assoċjati mal-mudelli ekonomiċi użati biex ikun stmat tibdil indirett fl-użu tal-art; (ii) irrikonoxxa li l-impatt ta’ tibdil indirett fl-użu tal-art jista’ jnaqqas l-tnaqqis ta’ emissjonijiet ta’ gassijiet b’effett ta’ serra assoċjati mal-bijokarburanti; u (iii) indika li jekk hija meħtieġa azzjoni, tibdil indirett fl-użu tal-art għandu jkun indirizzat b’approċċ prekawzjonarju. Dak ir-rapport stabbilixxa wkoll li l-Kummissjoni tħejji Valutazzjoni tal-Impatt ibbażata fuq l-erba’ għażliet identifikati fir-rapport, akkumpanjata, jekk xieraq, bi proposta leġiżlattiva biex jiġu emendati d-Direttivi. 2. DEFINIZZJONI TAL-PROBLEMA Kważi l-bijokarburanti kollha tal-lum isiru minn għelejjel imkabbrin f’art agrikola bħall-qamħ u ż-żerriegħa tal-kolza. Meta art agrikola jew mergħa li qabel kienet iddestinata għas-swieq tal-ikel, tal-għalf u tal-fibra tinbidel għall-produzzjoni ta’ bijokarburanti, id-domanda l-oħra li ma tkunx għall-karburanti xorta waħda tkun trid tiġi ssodisfata. Għalkemm din id-domanda addizzjonali tista’ tiġi ssodisfata permezz tal-intensifikazzjoni tal-produzzjoni oriġinali, huwa possibbli wkoll li art mhux agrikola ssir tajba għall-produzzjoni band’oħra. Huwa f’dan l-aħħar każ li tibdil fl-użu tal-art iseħħ indirettament, (i.e. għalhekk it-terminu tibdil indirett fl-użu tal-art). Fil-każ li din il-produzzjoni titwettaq permezz tal-użu ta’ art addizzjonali, il-bidla tagħha tista’ twassal għar-rilaxx ta’ emissjonijiet sostanzjali ta’ gassijiet b’effett ta’ serra jekk żoni b’ħażna kbira ta’ karbonju bħal foresti jiġu affettwati b’riżultat ta’ dan. Biex issir stima tal-impatt tal-gassijiet b’effett ta’ serra minħabba tibdil indirett fl-użu tal-art jeħtieġ li l-impatti jkunu pprojettati fil-futur, u dan minnu nnifsu huwa inċert, minħabba li żviluppi fil-futur ma jsegwux neċessarjament xejriet tal-passat. Barra dan, it-tibdil stmat fl-użu tal-art qatt ma jista’ jkun ivvalidat, minħabba li tibdil indirett fl-użu tal-art huwa fenomenu li huwa impossibbli li jkun osservat jew li jitkejjel direttament. Għalhekk jeħtieġ l-immudellar biex ikun stmat tibdil indirett fl-użu tal-art. Fil-kuntest tar-rekwiżit skont id-Direttivi biex bijokarburanti jilħqu t-tnaqqis speċifikat ta’ gassijiet b’effett ta’ serra, u t-tnaqqis ta’ 6 % fl-intensità ta’ gassijiet b’effett ta’ serra meħtieġ mid-Direttiva dwar il-Kwalità tal-Karburanti, il-problema ewlenija indirizzata f’din il-Valutazzjoni tal-Impatt hija dwar jekk għandhomx ikunu indirizzati emissjonijiet ta’ gassijiet b’effett ta’ serra assoċjati ma’ tibdil indirett fl-użu tal-art, u jekk fl-affermattiv b’liema mod. 3. SUSSIDJARJETÀ Ir-raġuni għal azzjoni Ewropea fil-qasam tal-bijokarburanti diġà kienet deċiża bl-adozzjoni tad-Direttivi dwar il-Kwalità tal-Karburanti u l-Enerġija Rinnovabbli, li joħolqu suq uniku ta’ enerġiji rinnovabbli u ta’ intensità aktar baxxa ta’ gassijiet b’effett ta’ serra għat-trasport. Minħabba li kull miżura proposta biex tittratta tibdil indirett fl-użu tal-art aktarx ikun jeħtiġilha modifiki għal Direttivi eżistenti, dawn għandhom ikunu kkoordinati u armonizzati fl-UE kollha. 4. OBJETTIVI TA’ POLITIKA Kif deskritt fid-daħla, din il-valutazzjoni tal-impatt tiffoka fuq ir-rekwiżit speċifiku fid-Direttivi relatati mal-emissjonijiet ta’ gassijiet b’effett ta’ serra minn tibdil indirett fl-użu tal-art u ma tqisx kull impatt ambjentali u soċjali usa’ assoċjat mal-użu ta’ bijokarburanti. Bħala tali, l-objettivi prinċipali ppreżentati fil-Valutazzjoni tal-Impatt jissarrfu fl-objettiv speċifiku/operazzjonali li ġej biex: Jiġi mminimizzat l-impatt ta’ tibdil indirett fl-użu tal-art fuq emissjonijiet ta’ gassijiet b’effett ta’ serra ta’ bijokarburanti, fl-objettivi ta’ politika usa’ tal-miri li sal-2020 mill-anqas 10 % tal-karburanti tat-trasport ikunu rinnovabbli u li l-intensità ta’ gassijiet b’effett ta’ serra fil-karburanti tat-trasport stradali titnaqqas mill-anqas b’6 % meta mqabbla mal-2010. 5. GĦAŻLIET TA’ POLITIKA L-għażliet ta’ politika meqjusin fil-valutazzjoni tal-impatt huma deskritti fit-tabella hawn taħt. Għażliet/għażliet sekondarji u dawn l-għażliet ikkombinati || Deskrizzjoni A) Ma tittieħed ebda azzjoni għalissa filwaqt li jibqa’ għaddej il-monitoraġġ tal-ILUC || Din l-għażla tirreferi għall-monitoraġġ u r-rappurtar ta’ darbtejn fis-sena mill-Kummissjoni ta’ impatti, inkluż tibdil indirett fl-użu tal-art, kif meħtieġ bid-Direttiva dwar l-Enerġija Rinnovabbli[4], li l-ewwel wieħed minnhom għandu jsir fl-2012. L-għażla timplika wkoll monitoraġġ kontinwu tal-iżviluppi xjentifiċi relatati mal-istima ta’ emissjonijiet minn tibdil indirett fl-użu tal-art. Matul il-konsultazzjoni l-aktar reċenti, l-Għażla A kienet ippreferuta minn partijiet interessati li kienu jemmnu li l-istat attwali tal-iżvilupp tal-mudelli ma kienx adatt biex fuqu jkunu bbażati approċċi ta’ politika. Dan kien jinkludi kważi l-maġġoranza tal-industrija, l-assoċjazzjonijiet ta’ bdiewa u l-pajjiżi terzi li jipproduċu l-bijokarburanti. B) jiżdied il-limitu minimu ta’ tnaqqis ta’ gassijiet b’effett ta’ serra għall-bijokarburanti || L-Għażla B għandha l-għan li a) tikkumpensa għall-emissjonijiet stmati minn tibdil indirett fl-użu tal-art permezz tal-ħtieġa ta’ tnaqqis dirett ogħla, u b’hekk tittejjeb il-prestazzjoni tal-gassijiet b’effett ta’ serra tal-bijokarburanti kkunsmati u; b) tnaqqas emissjonijiet minn tibdil indirett fl-użu tal-art billi tgħolli l-livell limitu għal livell tali li jkunu esklużi ħafna mill-bijokarburanti stmati b’emissjonijiet kbar minn tibdil indirett fl-użu tal-art. L-Għażla B ma kienet ippreferuta mill-ebda grupp speċifiku ta’ partijiet interessati matul il-konsultazzjoni l-aktar reċenti. C) jiġu introdotti rekwiżiti addizzjonali ta’ sostenibbiltà għal ċerti kategoriji ta’ bijokarburanti || L-Għażla C tikkonsisti fl-introduzzjoni ta’ rekwiżiti addizzjonali ta’ sostenibbiltà li jkollhom l-għan li jimmitigaw ir-riskju ta’ emissjonijiet minn tibdil indirett fl-użu tal-art. L-Għażla C1 għandha l-għan li tagħmel hekk permezz tal-introduzzjoni ta’ rekwiżiti li jnaqqsu d-deforestazzjoni li Stati Membri u pajjiżi terzi li jfornu l-bijokarburanti lill-UE jkun jeħtiġilhom iħarsu, kif ukoll ta’ miżuri bil-mira li b’mod sostenibbli tiżdied id-disponibbiltà tal-materja prima għall-ipproċessar industrijali u produttiv; il-miżuri tal-Għażla C2 minflok huma mmirati lejn il-kriterji għall-produzzjoni ta’ bijokarburanti permezz ta’ prattiki b’riskju minimu li jinħolqu emissjonijiet minn tibdil indirett fl-użu tal-art. Hekk kif l-għażliet C1 u C2 qed jiġu vvalutati separatament minn xulxin, l-għażla C2 qed tiġi vvalutata flimkien mal-għażla D (fejn il-produzzjoni tal-bijokarburanti jkollha tħares ir-rekwiżiti tal-għażla D sakemm il-produzzjoni ma tkunx skont il-kondizzjonijiet deskritti fl-għażla C2). Matul il-konsultazzjoni l-aktar reċenti dwar għażliet ta’ politika, il-partijiet interessati kważi kollha taw l-appoġġ tagħhom għall-użu ta’ azzjoni internazzjonali biex tindirizza emissjonijiet minn tibdil indirett fl-użu tal-art, għalkemm mhux neċessarjament bl-istess termini kif deskritti fl-għażla C1. Kważi l-NGOs kollha appoġaw l-għażla C2 bħala eżenzjoni potenzjali mill-applikazzjoni mill-għażla D. D) tiġi attribwita kwantità ta’ emissjonijiet ta’ gassijiet b’effett ta’ serra għall-bijokarburanti li tirrifletti l-impatt stmat ta’ tibdil indirett fl-użu tal-art || L-Għażla D hija l-għażla msemmija fid-Direttivi, u tinvolvi l-inkorporazzjoni tal-istima tal-valuri tal-emissjonijiet minn tibdil indirett fl-użu tal-art fil-metodoloġija eżistenti ta’ gassijiet b’effett ta’ serra għall-bijokarburanti. Jingħataw eżenzjonijiet rilevanti f’sitwazzjonijiet li ma jagħtux lok għal emissjonijiet minn tibdil indirett fl-użu tal-art (jiġifieri materja prima għal ipproċessar industrijali u produttiv li ma tużax l-art bħall-iskart u l-alka, u meta jkun ikkawżat tibdil dirett fl-użu tal-art). Il-maġġoranza tal-NGOs u wħud mill-partijiet interessati fl-industrija mis-setturi mhux tal-bijokarburanti appoġġaw din l-għażla matul l-aħħar konsultazzjoni. Din kienet ukoll l-għażla li kisbet l-akbar appoġġ matul il-grupp ta’ ħidma internazzjonali tal-esperti xjentifiċi organizzat miċ-Ċentru Konġunt tar-Riċerka f’Novembru 2010. E) tiġi limitata l-kontribuzzjoni minn bijokarburanti konvenzjonali għall-miri tad-Direttiva dwar l-Enerġija Rinnovabbli. || L-Għażla E għandha l-għan li timminimizza l-impatti minn tibdil indirett fl-użu tal-art tal-bijokarburanti billi tillimita l-ammont ta’ bijokarburanti konvenzjonali li jista’ jingħadd għall-finijiet tal-miri tad-Direttiva dwar l-Enerġija Rinnovabbli għal-livelli attwali ta’ produzzjoni ta’ 5 %. Dan isir billi a) jiġi limitat il-konsum ta’ bijokarburanti b’riskju ta’ tibdil indirett fl-użu tal-art u b) jiżdied l-ammont ta’ bijokarburanti avanzati, b’riskji aktar baxxi, meħtieġ biex tinkiseb il-mira ta’ 10 % fis-settur tat-trasport skont id-Direttiva dwar l-Enerġija Rinnovabbli. Għalkemm l-Għażla E ma kinitx inkluża bħala waħda mill-għażliet magħżulin fil-lista tal-Kummissjoni fl-aħħar eżerċizzji ta’ konsultazzjoni, għażliet li kellhom l-għan li jillimitaw l-ammont ta’ bijokarburanti konvenzjonali filwaqt li jżidu l-inċentivi għall-bijokarburanti avanzati kienu ppreferuti minn NGOs u minn ċerti partijiet interessati fl-industrija. 6. VALUTAZZJONI TAL-GĦAŻLIET TA’ POLITIKA Abbażi tax-xogħol analitiku ppreżentat f’din il-Valutazzjoni tal-Impatt, huwa possibbli li jsiru għadd ta’ konklużjonijiet: (1) l-emissjonijiet stmati minn tibdil indirett fl-użu tal-art, minkejja l-fehim aħjar u titjib reċenti fix-xjenza, huma vulnerabbli għall-qafas tal-immudellar u għas-suppożizzjonijiet li saru; (2) l-użu ta’ bijokarburanti fl-UE jnaqqas l-emissjonijiet, anke meta jiġu inklużi emissjonijiet stmati minn tibdil indirett fl-użu tal-art. Barra minn hekk, il-mudelli jindikaw ġerarkija ta’ tipi ta’ bijokarburanti skont l-impatti tagħhom mit-tibdil indirett fl-użu tal-art, billi dawn ikunu konsiderevolment akbar għal materja prima għall-ipproċessar industrijali u produttiv tal-bijodiżil (għelejjel taż-żejt) milli għal materja prima għall-ipproċessar industrijali u produttiv tal-bijoetanol (għelejjel taċ-ċereali u taz-zokkor); (3) minħabba d-dipendenza qawwija fuq bijodiżil konvenzjonali, u ftit anqas fuq bijoetanol konvenzjonali, f’volumi ta’ bijokarburanti pprojettati għall-2020, hemm riskju kbir li l-emissjonijiet stmati minn tibdil indirett fl-użu tal-art ser inaqqsu b’mod sinifikanti t-tnaqqis mistenni mill-politika jekk ma tittieħed ebda azzjoni biex jiġu mmitigati l-emissjonijiet minn tibdil indirett fl-użu tal-art; u; (4) l-iżvilupp tal-bijokarburanti avanzati, bl-użu ta’ riżorsi ta’ valur baxx bħat-tiben, l-injam u r-residwi tal-foresti miexi b’rata aktar baxxa milli kien mistenni qabel, minħabba li l-ispejjeż tal-produzzjoni ta’ karburanti bħal dawn huma ogħla minn dawk assoċjati mal-bijokarburanti konvenzjonali alternattivi. Hemm raġunijiet raġjonevoli biex wieħed jemmen li emissjonijiet minn tibdil indirett fl-użu tal-art jistgħu jdgħajfu parzjalment it-tnaqqis tal-gassijiet b’effett ta’ serra li jirriżulta mill-użu tal-bijokarburanti. Bl-applikazzjoni tal-prinċipju prekawzjonarju, l-għażla A) għalhekk qed titwarrab. Tqiesu wkoll għażliet għall-introduzzjoni ta’ rekwiżiti addizzjonali ta’ sostenibbiltà għal ċerti kategoriji ta’ bijokarburanti, inklużi ċerti azzjonijiet li jistgħu jiġu implimentati kemm fil-livell nazzjonali, kif ukoll f’dak tal-proġetti. Fir-rigward tal-kriterji ta’ sostenibbiltà fil-livell nazzjonali, il-valutazzjoni wriet li din l-għażla jkun jeħtiġilha titwettaq b’mod globali biex tkun effikaċi b’mod sħiħ. Fir-rigward tal-azzjonijiet fil-livell tal-proġetti, il-Valutazzjoni tal-Impatt uriet li għalkemm il-bijokarburanti prodotti f’dawn il-kondizzjonijiet setgħu jiġu promossi b’mod effikaċi billi jitqiesu bħala eżenzjonijiet mill-applikazzjoni ta’ fatturi tal-ILUC, dawn il-kriterji mhumiex żviluppati biżżejjed f’dan l-istadju biex jiġu inklużi fi proposta leġiżlattiva minħabba li bħalissa ma hemm ebda skema ta’ ċertifikazzjoni. Bħala tali, l-għażla C) għandha titwarrab ukoll. Fir-rigward ta’ żieda tal-livell limitu, kif deskritta għall-għażla B), din l-għażla tista’ tidher effikaċi biex tnaqqas tibdil indirett fl-użu tal-art sakemm din twassal biex dawk il-bijokarburanti b’emissjonijiet għolja stmati minn tibdil indirett fl-użu tal-art (jiġifieri żjut veġetali) jiġu sostitwiti b’dawk stmati li jipproduċu emissjonijiet baxxi (jiġifieri ċereali, zokkor u bijokarburanti avanzati). Madankollu, l-effikaċja ta’ żieda tal-livell limitu sa 60 % (jiġifieri tnaqqis fl-emissjonijiet minn tibdil indirett fl-użu tal-art ta’ 70 %, minn 46 Mt ta’ CO2-ek./fis-sena għal 14 Mt CO2-ek./fis-sena fl-2020) titnaqqas b’żewġ terzi jekk ikun jista’ jinkiseb aktar titjib fil-bilanċ tal-gassijiet b’effett ta’ serra ta’ għelejjel ewlenin ta’ żjut veġetali għal livelli li jidhru li huma teknoloġikament fattibbli. Bħala tali, l-inċertezza dwar l-effikaċja ta’ dan l-approċċ tibqa’ dejjem għolja sakemm ma jkunux applikati livelli limitu ferm ogħla kullimkien, ħaġa li tkun tiddiskrimina kontra bijokarburanti stmati li jipproduċu emissjonijiet baxxi minn tibdil indirett fl-użu tal-art. Din l-għażla waħidha, għalhekk, twarrbet. L-Għażla D hija dwar l-introduzzjoni ta’ fatturi biex tintwera konformità mal-kriterji ta’ sostenibbiltà, kif ukoll ta’ rappurtar ta’ emissjonijiet ta’ gassijiet b’effett ta’ serra lejn miri ta’ tnaqqis fl-emissjonijiet. Din tidher l-għażla l-aktar effikaċi biex jitnaqqsu l-emissjonijiet minn tibdil indirett fl-użu tal-art (jiġifieri tnaqqis fl-emissjonijiet minn tibdil indirett fl-użu tal-art ta’ 85 %, minn 46 Mt ta’ CO2-ek./fis-sena għal 8 Mt CO2-ek./fis-sena fl-2020). Iżda l-applikazzjoni ta’ din l-għażla waħidha jkun jeħtiġilha aġġustament industrijali maġġuri li ma jidhirx li jkun jista’ jitwettaq fil-perjodu sal-2020. Dan minħabba l-ħtieġa ta’ a) l-esklużjoni tal-bijodiżil kollu taż-żjut veġetali li llum jirrappreżentaw il-maġġoranza vasta tas-suq; b) livelli mhux realistiċi ta’ bijoetanol, meta jitqiesu l-limiti attwali tat-taħlitiet; u c) livelli mhux realistiċi ta’ bijokarburanti avanzati li deħlin fis-suq. Barra minn hekk, l-introduzzjoni ta’ fatturi fil-kriterji ta’ sostenibbiltà ma jqisux il-limiti tal-immudellar fit-tfassil tal-politika. Bħala tali, l-applikazzjoni ta’ din l-għażla waħidha twarrbet. L-għażla E li jibqa’, jiġifieri li jiġi limitat l-ammont ta’ bijokarburanti konvenzjonali li jgħodd għall-mira tat-trasport skont id-Direttiva dwar l-Enerġija Rinnovabbli għal-livelli attwali ta’ produzzjoni, tkun effikaċi wkoll biex jitnaqqas tibdil indirett fl-użu tal-art (jiġifieri tnaqqis fl-emissjonijiet minn tibdil indirett fl-użu tal-art ta’ 55 %, minn 46 Mt ta’ CO2-ek./fis-sena għal 21 Mt CO2-ek./fis-sena fl-2020). Barra minn hekk, din l-għażla jkun jeħtiġilha aġġustament industrijali moderat minħabba li teskludi biss il-bijodiżil miż-żjut veġetali li l-produzzjoni tiegħu taqbeż il-livell limitu attwali ta’ produzzjoni minn issa sal-2020, u ma tippreżentax neċessarjament sfida teknika minn perspettiva ta’ limitu ta’ taħlit, filwaqt li tipprovdi inċentiv qawwi biex jiżdied is-sehem ta’ bijokarburanti avanzati. L-inċentivi għall-produzzjoni ta’ bijokarburanti avanzati jkunu qawwija, minħabba li l-ammont ta’ bijokarburanti avanzati li jingħaddu darbtejn ikun meħtieġ li jiżdied b’mod sinifikanti[5]. L-Għażla E, għalhekk, tidher li tipprovdi bażi biex isir avanz tajjeb. Din il-Valutazzjoni tal-Impatt turi li approċċ bilanċjat ibbażat fuq l-għażla E, akkumpanjat b’elementi komplimentari tal-għażliet B u D u b’inċentivi addizzjonali għal bijokarburanti avanzati, ikun l-aħjar mod biex jiġu mminimizzati l-emissjonijiet stmati minn tibdil indirett fl-użu tal-art. Dan għar-raġuni li (1) l-għażla E tevita li jseħħ kwalunkwe impatt addizzjonali tal-ILUC għall-perjodu sal-2020 minħabba li tillimita l-użu ta’ bijokarburanti konvenzjonali għal-livelli attwali ta’ produzzjoni, filwaqt li fl-istess ħin il-miri għal enerġija rinnovabbli skont id-Direttiva dwar l-Enerġija Rinnovabbli jibqgħu jistgħu jintlaħqu; (2) tipproteġi investimenti eżistenti, filwaqt li tagħti messaġġ ċar li wara l-2020 se jiġu sostnuti biss il-bijokarburanti avanzati. Dan jipprovdi ċ-ċertezza meħtieġa għal investimenti ġodda fis-settur minħabba li ma sseħħ ebda bidla oħra sal-2020; (3) tiddistingwi bejn materja prima għal ipproċessar industrijali u produttiv skont l-impatti stmati tagħhom mit-tibdil indirett fl-użu tal-art li għandhom ikunu rrappurtati, u b’hekk tipprovdi aktar trasparenza; (4) is-sostenibbiltà tal-bijokarburanti tibqa’ kwistjoni ta’ emissjonijiet diretti verifikabbli u li jistgħu jitkejlu; (5) l-inċentivi mtejba u l-kontabilizzazzjoni tal-bijokarburanti avanzati li ma jużawx art għal erba’ darbiet aktar mill-kontribuzzjoni tal-bijokarburanti konvenzjonali għandhom jagħtu spinta lill-iżvilupp ta’ bijokarburanti bħal dawn b’ebda riskju ta’ emissjonijiet minn tibdil indirett fl-użu tal-art, minħabba li ma tintuża ebda art għall-produzzjoni tagħhom. Għalkemm ma kienx possibbli li tiġi vvalutata l-effikaċja ta’ dan il-pakkett ta’ miżuri bil-metodoloġija attwali, huwa mistenni li jnaqqas b’mod sinifikanti l-emissjonijiet minn tibdil indirett fl-użu tal-art. Bħala minimu, il-pakkett ta’ miżuri se jnaqqas l-emissjonijiet minn tibdil indirett fl-użu tal-art daqs l-għażla E waħidha (55 % sal-2020). Madankollu, huwa mistenni li l-inċentivi addizzjonali għall-bijokarburanti avanzati se jwasslu għal bidla ulterjuri minn bijokarburanti stmati li jipproduċu emissjonijiet għoljin minn tibdil indirett fl-użu tal-art. Bħala konklużjoni, din it-taħlita għandha timminimizza r-riskji ta’ emissjonijiet minn tibdil indirett fl-użu tal-art, filwaqt li tipproteġi investimenti eżistenti u, fl-istess ħin, tirrikonoxxi u tqis fit-tfassil tal-politika l-limiti tal-immudellar. [1] L-Artikolu 7d(6) tad-Direttiva 2009/30/KE u l-Artikolu 19(6) tad-Direttiva 2009/28/KE. [2] Ir-rekwiżit fid-Direttiva dwar l-Enerġija Rinnovabbli japplika wkoll għall-bijolikwidi. Referenzi għal "bijokarburanti" f’dan id-dokument għandhom jitqiesu wkoll bħala li japplikaw għall-bijolikwidi. [3] COM(2010) 811. [4] L-Artikolu 23 tad-Direttiva 2009/28/KE. [5] Tkun meħtieġa madwar 2-3 % tal-mira ta’ 10 % ta’ bijokarburanti avanzati li jingħaddu darbtejn. Dan huwa ekwivalenti għal 6 sa 9 Mtoe. Bħala paragun, il-US RFS2 qed jeżiġi 36 biljun gallun sal-2022, li minnhom mill-anqas 16-il biljun gallun għandhom ikunu bijokarburanti avanzati minn materjal ċellulożiku. 16-il biljun gallun ta’ etanol huma ekwivalenti għal madwar 30 Mtoe, jiġifieri kwantità ta’ enerġija simili għal dik li hija meħtieġa biex tintlaħaq il-mira ta’ 10 % tas-settur tat-trasport skont id-Direttiva dwar l-Enerġija Rinnovabbli.